ROMÂNIA										
JUDEȚUL VRANCEA
CONSILIUL JUDEȚEAN

HOTĂRÂREA nr. 215
din 17 septembrie 2026

privind: aprobarea documentației tehnice la faza Notă conceptuală și Temă de proiectare pentru obiectivul de investiții „Reabilitare și modernizare Stadionul Tineretului”

Consiliul Județean Vrancea,
- văzând Referatul Serviciului Dezvoltare, Investiții și Finanțări nr. 201/25032/27.08.2026 privind aprobarea Notei conceptuale și a Temei de proiectare pentru obiectivul de investiții „Reabilitare și modernizare Stadionul Tineretului”;  
- analizând oportunitatea modificării soluției propusă prin Hotărârile Consiliului Județean Vrancea nr. 164/2022 privind aprobarea Notei conceptuale și a Temei de proiectare pentru obiectivul de investiții "Consolidare, Reabilitare, Extindere, Modernizare și Dotare Stadion Tineretului str. Cuza Voda nr. 61" și nr. 279/2023 privind aprobarea documentației tehnico-economice la faza Studiu de fezabilitate și a indicatorilor tehnico-economici pentru obiectivul de investiții "Consolidare, Reabilitare, Extindere, Modernizare și Dotare Stadion Tineretului - str. Cuza Voda nr. 61";
- luând act de: 
· Hotărârea nr. 85/2017 privind retragerea dreptului de administrare al Consiliului Local al Municipiului Focșani cu privire la imobilele „Stadionul Milcov și Stadionul Tineretului în vederea consolidării, reabilitării, extinderii, modernizării și dotării;
· Hotărârea nr. 87/2017 privind predarea către Ministerul Dezvoltării Regionale și Administrației Publice prin Compania Națională de Investiții “C.N.I." S.A., a amplasamentului și asigurarea condițiilor în vederea executării obiectivului de investiții „Consolidare, reabilitare, extindere, modernizare și dotare Stadion Tineretului - Str. Cuza Voda nr. 61 din municipiul Focșani”;
· Hotărârea nr. 144/2017 privind modificarea art. 3 al Hotărârii Consiliului Județean Vrancea nr. 85/2017;
· Hotărârea nr. 98/2020 privind modificarea art. 1 al Hotărârii Consiliului Județean Vrancea nr. 87/2017;
· Hotărârea nr. 117/2025 privind constatarea încetării dreptului de administrare transmis Consiliului Local al Municipiului Focșani, asupra Stadionului Tineretului;
· Hotărârea nr. 179/2025 privind aprobarea Regulamentului de funcționare, întreținere și utilizare a bazei sportive Stadionul „Tineretului” Focșani”;
· Hotărârea nr. 8/2026 privind aprobarea Notei conceptuale și a Temei de proiectare pentru obiectivul de investiții „Refacere împrejmuiri stradale și corpuri C3 și C4, construire parcare și carporturi - Stadionul Tineretului”;
· Hotărârea nr. 81/2026 privind darea în administrare Clubului Sportiv Județean Vrancea a imobilului Stadionul Tineretului situat în municipiul Focșani, str. Cuza-Vodă nr. 61, Județul Vrancea”;
· Hotărârea nr. 87/2026 privind declararea unei construcții aferente imobilului Stadionul Tineretului ca bun de uz și de interes public județean și aprobarea includerii acesteia în domeniul public al județului Vrancea”;
- în conformitate cu prevederile art. 1 alin. (2) lit. a), art. 3, art. 4, art. 5 alin. (2),  anexele 1 și 2 la Hotărârea Guvernului nr. 907/2016 privind etapele de elaborare și conținutul-cadru al documentațiilor tehnico-economice aferente obiectivelor/ proiectelor de investiții finanțate din fonduri publice, cu modificările și completările ulterioare;
- luând în considerare prevederile art. 42 și art. 44 din Legea nr. 273/2006 privind finanțele publice locale, cu modificările și completările ulterioare;
- ținând seama de prevederile:
· art. 78¹ și art. 79 din Legea educației fizice și sportului nr. 69/2000, cu modificările și completările ulterioare; 
· Legii nr. 50/1991 privind autorizarea executării lucrărilor de construcții, republicată, cu modificările și completările ulterioare;
· Legii nr. 10/1995 privind calitatea în construcții, republicată, cu modificările și completările ulterioare;
· Ordonanței Guvernului nr. 43/2000 privind protecția patrimoniului arheologic și declararea unor situri arheologice ca zone de interes național, republicată, cu modificările și completările ulterioare;
- în baza art. 173 alin. (1) lit. b) și alin. (3) lit. f) din O.U.G. nr. 57/2019 privind Codul administrativ, cu modificările și completările ulterioare;
- luând act de raportul compartimentului de resort din cadrul Consiliului Județean Vrancea și de avizul comisiei de specialitate a Consiliului Județean Vrancea;
- în temeiul art. 196 alin. (1) lit. a) din O.U.G. nr. 57/2019 privind Codul administrativ, cu modificările și completările ulterioare,

HOTĂRĂȘTE:

Art.1 Aprobarea Notei conceptuale pentru obiectivul de investiții „Reabilitare și modernizare Stadionul Tineretului”, conform anexei nr. 1 care face parte integrantă din prezenta hotărâre.

Art.2 Aprobarea Temei de proiectare pentru obiectivul de investiții „Reabilitare și modernizare Stadionul Tineretului”, conform anexei nr. 2 care face parte integrantă din prezenta hotărâre.

Art.3 Se împuternicește Președintele Consiliului Județean Vrancea, domnul Halici Nicușor, să întreprindă demersurile necesare pentru transmiterea către Compania Națională de Investiții – C.N.I. S.A. a documentației actualizate aferente obiectivului de investiții „Reabilitare și modernizare Stadionul Tineretului”, precum și pentru identificarea și accesarea oricăror alte surse de finanțare disponibile, din fonduri europene, bugetul de stat, bugetul local sau alte surse legal constituite.

Art.4  Începând cu data intrării în vigoare a prezentei hotărâri își încetează aplicabilitatea Hotărârile Consiliului Județean Vrancea: nr. 87 din 31 mai 2017, nr. 164 din 11 august 2022, nr. 279 din 20 decembrie 2023 și nr. 8 din 30 ianuarie 2026.

Art. 5 (1) Dreptul de administrare asupra imobilului „Stadionul Tineretului”, constituit în favoarea Clubului Sportiv Județean Vrancea prin Hotărârea nr. 81 din 6 mai 2026, se menține până la retragerea acestuia prin hotărâre distinctă a Consiliului Județean Vrancea.
(2) Clubul Sportiv Județean Vrancea are obligația de a permite și de a asigura condițiile necesare accesului neîngrădit al reprezentanților Unității Administrativ Teritoriale Județul Vrancea și ai persoanelor desemnate de aceasta, în vederea efectuării verificărilor, investigațiilor, măsurătorilor și elaborării documentațiilor tehnico-economice necesare pregătirii și implementării proiectului de investiții, conform H.G. nr. 907/2016.
(3) Accesul se realizează pe baza unei notificări prealabile transmise Clubului Sportiv Județean Vrancea, care va cuprinde: perioada vizitei, identitatea persoanelor participante, natura activităților și alte informații relevante.

Art.6 Prevederile prezentei hotărâri vor fi duse la îndeplinire de Președintele Consiliului Județean Vrancea prin aparatul de specialitate, cu sprijinul Clubului Sportiv Județean Vrancea, și vor fi comunicate celor interesați de secretarul general al județului prin Compartimentul Monitor Oficial Local din cadrul Serviciului Juridic. 

Președintele
Consiliului Județean Vrancea
Nicușor HALICI



      Contrasemnează, 
Secretarul general al județului
 									           Raluca Dan
